पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. प्रदेश सरकार को अस्पतालों व सामुदायिक स्वास्थ्य केंद्रों के लिए डॉक्टर नहीं मिल रहे हैं। अधिक वेतन पाने के लिए विशेषज्ञ डॉक्टर निजी अस्पतालों का रुख कर लेते हैं। वे सरकारी अस्पतालों में सेवाएं देना नहीं चाहते।
हाल में विभाग ने कुल 435 खाली पदों के लिए साक्षात्कार लिए थे। इसके बावजूद विभाग को केवल 135 डॉक्टर ही मिल सके। सरकार को अभी भी 200 डॉक्टरों की तलाश है। इस समस्या को लेकर प्रदेश के स्वास्थ्य विभाग की वित्तायुक्त एवं सचिव नवराज सिंधु भी परेशान हैं।
डॉक्टरों की कमी के संबंध में पूछे जाने पर उन्होंने कहा कि विभाग इसके लिए प्रयास कर रहा है। डॉक्टरों की खाली सीटों को जल्द से जल्द पूरा किया जाएगा। इसके लिए हाल में डॉक्टरों के साक्षात्कार भी हुए हैं। लेकिन कई स्पेशलाइज्ड डॉक्टर विभाग को नहीं मिल पा रहे हैं।
वे सिविल अस्पताल में स्वास्थ्य सेवाओं की समीक्षा करने पहुंची थीं। दैनिक भास्कर ने 1 जून को जिले के स्वास्थ्य केंद्रों पर डॉक्टरों की कमी की खबर छापी थी। इस पर स्वास्थ्य मुख्य सचिव के साथ चर्चा भी की गई थी।
..ताकि मरीजों को मिले बेहतर सुविधाएं
जिले में मुख्य सिविल अस्पताल और सेक्टर-10 के अस्पतालों में मरीजों को बेहतर सुविधाएं देने के लिए स्वास्थ्य अधिकारियों ने यहां का जायजा लिया।स्वास्थ्य विभाग की वित्तायुक्त एवं सचिव नवराज सिंधु, डायरेक्टर जनरल हेल्थ एनके अरोड़ा सहित अन्य अधिकारियों ने बैठक में कई मुद्दों पर चर्चा की।
सिविल अस्पताल को नेशनल एक्रीडेशन बोर्ड फॉर अस्पताल एवं हेल्थ (एनएबीएच) का प्रमाण पत्र दिलाने के लिए स्वास्थ्य विभाग जोर-शोर से जुटा है। इसके लिए यहां कई बदलाव किए जाने हैं। चिकित्सकों की संख्या पूरी करने के साथ-साथ रेनोवेशन को लेकर भी विभाग के अधिकारी गंभीर दिखे। स्वास्थ्य विभाग की वित्तायुक्त एवं सचिव नवराज सिंधु ने बताया कि सिविल अस्पताल में जल्द ही रेनोवेशन का काम शुरू किया जाएगा। सीएमओ ऑफिस को तीन मंजिला भवन बनाने का प्रस्ताव है। इसके अलावा किचन बनाने के लिए खाली जगह की तलाश की जा रही है।
आयुर्वेद के लिए आएंगे थैरेपिस्ट : 40 लाख की लागत से तैयार हुए सिविल अस्पताल के आयुर्वेद को थैरेपिस्ट का इंतजार है। थैरेपिस्ट न होने से पंचकर्मा के मरीजों को वापस लौटना पड़ता है।
लौटेंगे डेपुटेशन पर गए चिकित्सक
नवराज सिंधु ने बताया कि सिविल अस्पताल में चिकित्सकों की कमी पूरा करने के लिए 5 जून को फिजिशियन, बाल रोग विशेषज्ञ को बुलाया जा रहा है। अस्पताल में इन दिनों मरीज फिजिशियन के नहीं होने से परेशान हैं। अस्पताल में इको सुविधा भी शुरू की जाएगी। अल्ट्रासाउंड के लिए रेडियोलॉजिस्ट की भर्ती हो गई है। वे भी अगले सप्ताह अस्पताल ज्वाइन कर लेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn